**Informatīvais ziņojums „Par papildu valsts budžeta saistību uzņemšanos CITADEL projekta īstenošanai Eiropas Savienības programmas „HORIZON 2020” ietvaros”**

Vides aizsardzības un reģionālās attīstības ministrija (turpmāk – VARAM) ir sagatavojusi informatīvo ziņojumu Ministru kabineta lēmuma pieņemšanai par iespēju uzņemties papildu valsts budžeta ilgtermiņa saistības Eiropas Komisijas (turpmāk – EK) politikas instrumenta – projekta **„CITADEL: Radīt iespējas iedzīvotājiem pārveidot Eiropas publisko pārvaldi „Eiropas Publisko pakalpojumu vides izpēte un pilnveide”** *(CITADEL: Empowering Citizens to Transform European Public Administrations “Understanding and improving the landscape of the European Public Services”)* (turpmāk – Projekts) tālākai īstenošanai Eiropas Savienības (turpmāk – ES) programmas „HORIZON 2020” ietvaros.

Lēmums nepieciešams, jo 2018.gadā Projekta līgumā tika veiktas izmaiņas, saskaņā ar kurām tika palielināta VARAM maksimālā saņemamā finansējuma daļa Projektā, līdz ar to palielinās arī priekšfinansējuma apjoms no valsts budžeta.

1. **Vispārīga informācija par projektu**

**Projekta būtība** ir izveidot labas prakses piemēru, rīku un rekomendāciju kopumu, kas palīdzētu pārveidot publiskās pārvaldes iestādes, lai uzlabotu sniegto publisko pakalpojumu efektivitāti, lietojamību un tie būtu iekļaujošāki.

**Projekta mērķis** ir, izmantojot informācijas un komunikācijas tehnoloģijas rīkus, radīt instrumentus iestādēm, kas palīdz analizēt iedzīvotāju vajadzības un iespējas un iesaistīt tos pakalpojumu izveides un piegādes pilnveides procesos, kā arī sagatavot rekomendācijas iestādēm to pakalpojumu sniegšanas pilnveidei.

Projekts tiek īstenots no 2016.gada 1.oktobra līdz 2019.gada 30.septembrim (36 mēnešus).

Projektā sākotnēji piedalījās 12 partneri no piecām ES dalībvalstīm, tai skaitā no Latvijas – VARAM un Latvijas Universitāte. Projekta vadošais partneris ir „Tecnalia Research & Innovation” (Spānija). Vēl Projektā piedalījās partneri no Itālijas, Beļģijas un Nīderlandes, bet 2018.gadā projekta partneris STICHTING ICTU (Nīderlande) no Projekta izstājās.

VARAM galvenās aktivitātes Projektā ir pārbaudīt praksē universitāšu un publiskās pārvaldes ekspertu izstrādātās metodikas, vadlīnijas un IKT rīkus publisko pakalpojumu sniegšanas pilnveidei, kā arī testēt vairākas Projekta izstrādātās komponentes un rekomendācijas. Līdz 2019.gada sākumam VARAM sadarbībā ar Projekta partneriem ir veikusi šādas aktivitātes:

1. pētījums valsts un pašvaldību vienotajos klientu apkalpošanas centros (turpmāk – VPVKAC) par galvenajiem iemesliem, kāpēc iedzīvotāji nelieto valsts pārvaldes e-pakalpojumus;
2. pētījums VARAM un tās padotības iestādēs par valsts iestāžu pārstāvju gatavību iesaistīt iedzīvotājus lēmumu pieņemšanas procesos;
3. semināri par valsts pārvaldes pakalpojumu sniegšanas pilnveidi VPVKAC un informācijas publicēšanu valsts iestāžu tīmekļvietnēs atbilstoši galalietotāju vajadzībām;
4. koprades sesijas valsts pārvaldes pakalpojumu portāla latvija.lv lietojamības uzlabošanai ar portāla lietotājiem – iedzīvotājiem, uzņēmējiem u.c.;
5. starptautiska konference valsts iestāžu pārstāvjiem par valsts pārvaldes pakalpojumu pilnveidi, koprades procesā sadarbojoties ar pakalpojumu galalietotājiem;
6. vairāku Projektā izstrādāto tehnoloģisko komponenšu testēšana.
7. **Projekta finansējums**

Finansējuma avots ir ES programma „Horizon 2020” (*Call:* H2020-SC6-CULT-COOP-2016-2017). Par Projekta īstenošanu un finansēšanu 2016.gada 24.augustā starp EK un Projekta partneriem ir noslēgts Granta līgums Nr. 726755 (*Grant Agreement* 726755 — CITADEL — H2020-SC6-CULT-COOP-2016-2017/H2020-SC6-CULT-COOP-2016, saistīts ar dokumentu Ref. Ares (2016)4757504 - 24/08/2016). Kopējais Projekta finansējums ir 3 551 118, 75 *euro*.

Sākotnēji apstiprinātā VARAM daļa Projektā bija 206 250 *euro*, kas tiek 100% apmērā finansēta no programmas „HORIZON 2020”. Tomēr, lai nodrošinātu Projekta aktivitāšu īstenošanu, VARAM bija nepieciešams uzņemties papildus valsts budžeta saistības, jo gala maksājums no EK (aptuveni 25% apjomā no kopējā finansējuma) tiek veikts pēc sekmīgas Projekta pabeigšanas un gala nodevumu pieņemšanas EK. Saskaņā ar 2016. gada 16. novembra Ministru kabineta sēdes protokola Nr. 63 24.§ 2.punktu VARAM tika atļauts uzņemties papildu valsts budžeta ilgtermiņa saistības Projekta īstenošanas priekšfinansēšanai 51 563 *euro* apmērā, tai skaitā 17 188 *euro* 2018.gadā un 34 375 *euro* 2019.gadā.

1. **Izmaiņas Projektā un nepieciešamais papildu valsts budžeta priekšfinansējums**

2018.gadā Projekta partneris STICHTING ICTU paziņoja par izstāšanos no Projekta. STICHTING ICTU ir neatkarīga valdības aģentūra, kuras uzdevums ir uzlabot elektronisko pakalpojumu sniegšanu Nīderlandē, konsultējot publisko pakalpojumu sniedzējus – valsts iestādes, departamentus, pašvaldības u.c. Projekta ietvaros STICHTING ICTU bija paredzēts īstenot vienu gadījuma izpēti, bet Projekta īstenošanas gaitā tās izvēlētā gadījuma (konkrēta pakalpojuma) pārvaldība tika mainīta un nodota citai valsts iestādei, kura savukārt nesaskatīja tālāko dalību Projektā par lietderīgu. Līdz ar to 2018. gada 16.jūlijā STICHTING ICTU no Projekta izstājās.

Saskaņā ar Projekta partneru konsorcija un Eiropas Komisijas lēmumu STICHTING ICTU neizlietotais finansējums tika sadalīts starp atlikušajiem partneriem, kuri līdz ar to uzņēmās papildu aktivitātes Projektā. VARAM finansējuma daļa tika palielināta no 206 250 *euro* līdz 246 875 *euro.*

Tabulā nr. 1. atspoguļotas izmaiņas VARAM finansējumā.

Tabula nr.1 *VARAM finansējums Projektā*

|  |  |  |
| --- | --- | --- |
| **Finansējuma pozīcija** | **VARAM finansējums PIRMS grozījumiem Projekta līgumā** | **VARAM finansējums PĒC grozījumiem Projekta līgumā** |
| Tiešās personāla izmaksas | 115 000€ | 147 500€ |
| Tiešās izmaksas apakšlīgumiem | 30 000€ | 30 000€ |
| Citas tiešās izmaksas | 26 000€ | 26 000€ |
| Netiešās izmaksas\* | 35 250€ | 43 375€ |
| **Kopējās izmaksas** | **206 250€** | **246 875€** |
| EK finansējuma daļa | 100% | 100% |
| Papildus piešķirtais finansējums |  | 40 625€ |

\*Tiek aprēķinātas kā 25% no tiešajām izmaksām, neieskaitot apakšlīgumu izmaksas.

2019.gada 30.janvārī Projekta partneru konsorcija ģenerālās asamblejas laikā VARAM saņēma informāciju no projekta koordinatora (vadošā partnera) „Tecnalia Research & Innovation”, ka VARAM piešķirtais papildu finansējums tiks pārskaitīts līdz ar gala maksājumu no Eiropas Komisijas, nevis Projekta īstenošanas gaitā, kā tas bija sākotnēji paredzēts. Pēc Projekta pabeigšanas EK veic noslēguma (gala) maksājumu 20% apmērā no Projekta finansējuma summas un arī atmaksā garantiju fondā iemaksātos 5%. Noslēguma maksājums plānots viena mēneša laikā pēc Projekta noslēguma pārskata (atskaites) akceptēšanas (EK plāno to veikt Projekta 38. mēnesī), t.i. 2019.gada beigās, tomēr, ņemot vērā “HORIZON-2020” programmas citu projektu īstenošanas pieredzi, prognozētā noslēguma maksājuma veikšana un saņemšana var aizkavēties, tādēļ Projekta noslēguma maksājums, visticamāk, plānojams 2020. gadā. Projekta koordinators, saņemot noslēguma maksājumu no EK, veiks maksājumus Projekta partneriem atbilstoši izdevumus apliecinošiem dokumentiem.

Tādēļ, lai nodrošinātu nepārtrauktu finanšu plūsmu Projektā, VARAM ir jāuzņemas papildu valsts budžeta saistības, lai nodrošinātu savā atbildībā esošās Projekta aktivitātes papildu piešķirtā finansējuma apjomā, t.i., 40 625 *euro*.

Atbilstoši Ministru kabineta 2012.gada 31. jūlija noteikumu Nr. 523 „Noteikumi par budžeta pieprasījumu izstrādāšanas un iesniegšanas pamatprincipiem” 34.3.apakšpunktam ministrija var uzņemties jaunas valsts budžeta ilgtermiņa saistības maksājumiem starptautiskajās institūcijās un programmās tikai ar Ministru kabineta lēmumu.

VARAM normatīvajos aktos noteiktajā kārtībā plāno pieprasīt finansējumu no valsts pamatbudžeta programmas 80.00.00 „Nesadalītais finansējums Eiropas Savienības politiku instrumentu un pārējās ārvalstu finanšu palīdzības līdzfinansēto projektu un pasākumu īstenošanai”. Finansējums Projekta īstenošanai tiks plānots VARAM budžeta programmā “Citu Eiropas Savienības politiku instrumentu projektu un pasākumu īstenošana” (kods 70.00.00).

Atbilstoši Projekta ieviešanas – pabeigšanas termiņiem 2019.gada beigās vai 2020.gadā no Projekta vadošā partnera tiks ieskaitītas atmaksas par Projekta ietvaros veiktajiem izdevumiem no piešķirtā valsts budžeta priekšfinansējuma, kas tālāk tiks pārskaitītas valsts pamatbudžetā.

1. **Papildu VARAM aktivitātes projektā**

Pēc Projekta pirmā gada Projekta partneru konsorcijs sniedza atskaiti Eiropas Komisijai par paveikto un saņēma rekomendācijas darba uzlabošanai. Kaut arī Projekta aktivitātes tika vērtētas kopumā pozitīvi, reaģējot uz izteiktajiem ieteikumiem, VARAM piedāvāja Projektā paplašināt savu gadījuma izpēti – sākotnējā Projekta pieteikumā VARAM galvenais tvērums bija publisko pakalpojumu pilnveide operatīvajā līmenī, t.i., pārbaudīt Projektā izstrādātos rīkus un metodikas valsts pārvaldes pakalpojumu sniegšanas pilnveidei valsts pārvaldes pakalpojumu portālā latvija.lv un VPVKAC. Paplašinot savu gadījuma izpēti, VARAM turpmākajā Projekta gaitā ir vērsusi savu uzmanību arī uz Projekta rezultātu izmantošanu, lai veicinātu valsts pārvaldē strādājošo izpratni par iedzīvotāju iesaisti valsts pārvaldes pakalpojumu pilnveidē. Ir īstenoti vairāki semināri VARAM, lai izglītotu speciālistus, kas strādā e-pārvaldes jomā, kā arī 2019.gada sākumā organizēta starptautiska konference, kurā kopumā piedalījās pārstāvji no vairāk nekā 70 dažādām iestādēm un ar pieredzi dalījās pārstāvji no Lielbritānijas, Spānijas, Beļģijas un Latvijas.

Līdz Projekta beigām ir paredzēta arī izglītojošu materiālu sagatavošana, balstoties uz Projekta nodevumiem, un izplatīšana Latvijas valsts pārvaldē, kā arī turpināta vairāku Projekta komponenšu testēšana.

Lai īstenotu minētās papildu aktivitātes, Projektā jāpiesaista vairāk darbinieku, nekā sākotnēji iecerēts, un papildu piešķirto finansējumu primāri paredzēts izlietot darbinieku atalgojumam.

1. **Projekta ilgtspēja**

Šobrīd nav paredzēta nepieciešamība no valsts budžeta pēc Projekta pabeigšanas nodrošināt finansējumu uzturēšanai, lai nodrošinātu Projekta rezultātu ilgtspēju.

1. **Turpmākā rīcība**

Lai īstenotu Projekta iesniegumā norādītos mērķus un aktivitātes nepieciešams:

1. Atļaut VARAM uzņemties papildu valsts budžeta saistības programmas „HORIZON 2020” ietvaros apstiprinātā Projekta īstenošanas priekšfinansēšanai 40 625 *euro* apmērā 2019.gadā.
2. Uzdot VARAM normatīvajos aktos noteiktajā kārtībā pieprasīt finansējumu no valsts pamatbudžeta programmas 80.00.00 „Nesadalītais finansējums Eiropas Savienības politiku instrumentu un pārējās ārvalstu finanšu palīdzības līdzfinansēto projektu un pasākumu īstenošanai”, lai nodrošinātu Projekta īstenošanu.

Vides aizsardzības un reģionālās attīstības ministrs J.Pūce

Ozols, 66016540

gatis.ozols@varam.gov.lv

Grospine, 66016790

inese.grospine@varam.gov.lv